Source: https://kuria-birosag.hu/hu/sajto/koteles-e-fizetni-munkaltato-vezeto-allasu-munkavallalo-munkaviszonyanak-jogellenes
Timestamp: 2020-06-06 16:50:18+00:00

Document:
Köteles-e fizetni a munkáltató a vezető állású munkavállaló munkaviszonyának jogellenes megszüntetése esetén? – Döntött a Kúria | Kúria
Köteles-e fizetni a munkáltató a vezető állású munkavállaló munkaviszonyának jogellenes megszüntetése esetén? – Döntött a Kúria
A Kúria az Mfv.II.10.171/2019/5. számú elvi határozatában 2019. december 4-én kimondta: „A vezető állású munkavállaló munkaviszonyának munkáltató általi jogellenes megszüntetése jogkövetkezményeként az Mt.209.§ (6) bekezdése nem alkalmazható.”
A közigazgatási és munkaügyi bíróság ítéletével – a felperes másodlagos kereseti kérelme alapján – az alperest 500.000 forint megfizetésére kötelezte, ezt meghaladóan a felperes keresetét elutasította.
A felperes fellebbezése alapján eljárt törvényszék ítéletével az elsőfokú bíróság ítéletének nem fellebbezett részét nem érintette, a fellebbezett részét a per fő tárgya tekintetében helybenhagyta. Ítéletének indokolásában megállapította, hogy a felperes elsődleges kereseti kérelme 12 havi átlagkereset megfizetésére irányult, azonban annak jogalapját nem a munka törvénykönyvéről szóló 2012. évi I. törvény ( Mt.) 82.§ (1) és (2) bekezdésére, hanem az Mt. 209.§ (6) bekezdésére alapította és joganalógia alkalmazását kérte. A másodfokú bíróság álláspontja szerint azonban joganalógia alkalmazása csak akkor merül fel, ha joghézag van, amely azonban a perbeli esetben nem volt megállapítható, ezért az Mt. munkaviszony jogellenes megszüntetése jogkövetkezményének általános rendelkezései az irányadóak.
A felperes felülvizsgálati kérelme alapján eljárt Kúria ítéletével a jogerős ítéletet hatályában fenntartotta és az alábbi elvi kérdésben döntött:
A munkaviszony jogellenes munkáltatói megszüntetése esetén a munkavállaló választhat, hogy az Mt. 82.§ (1)-(2) bekezdéseiben szabályozott tételes kártérítési igényeket érvényesíti, vagy a kár bizonyítása nélkül az Mt. 82.§ (4) bekezdésében meghatározott, a munkavállaló felmondása esetén irányadó felmondási időre járó távolléti díjnak megfelelő összeget, mint a jogellenes megszüntetés kompenzációs átalányát igényli. Az Mt. 209.§ (6) bekezdése – mint jogkövetkezmény – a vezető állású munkavállaló munkaviszonyának munkáltató általi jogellenes megszüntetése esetén jogkövetkezményként nem alkalmazható.

References: Kúria 
 Kúria

 Kúria

 Kúria 
 bíróság 
 bíróság 
 bíróság 
 Kúria